khistorydata/jeongjo-sjw-relations huggingface dataset:
정조 13년 · 목
承旨李祖承疏略曰凡章疏之到院也必待諸僚看詳停當後始乃捧入自是不易之規也今此副應敎成德雨之疏入也則不然輪視之際獨不及於臣與前承旨李亨元而忙遽入啓有若急書之投進未知其間有甚不得已之事而然耶際見原疏下者乃是尹宣擧父子書院復額之請也當初復官卽不過因大霈疏決士林之憤菀愈久愈激則德雨復額之請已極駭痛諸僚之不經臣眼潛自登徹此又何擧措也其所憂歎不獨臣一身區區處義而已臣忝居一院不見重於僚員有此無前之事自顧愧忸無面可顯時値殿坐未敢言私今始露章自列徑出禁扄伏乞削臣所帶之職仍治臣擅離之罪敎曰凡有章奏意見携貳則期於爛熳無㾗固好否則各相引義抑或爲說而今日在院承宣事極爲不是時値詣閤似因滾擾之致而不見者惟兩承宣然則無論有心無心有關後弊當該承旨竝罷職在一院曰不見難免溺職從而默無一言到今張皇自引當該承旨遞差原疏還給前望單子入之待下批牌招察任點下中有罪名人竝敍用
정조 13년 · 강
以金憙李秉鼎林濟遠申耆李敏采姜彝正爲承旨前望也彝正新資也
정조 13년 · 목
敎曰都承旨金憙閣銜兼帶仍任
정조 13년 · 강
命交河各宮房免稅結準限者移定他邑
정조 13년 · 목
戶曹啓言今番幸行時交河郡所在各宮房免稅結之準限者有詳考草記稟處之命矣取考原案則龍洞宮十結慶壽宮二十結宜嬪宮二十結載錄而龍洞宮及慶壽宮免稅旣準十年之限依定式道內田結有裕邑移定之意分付該道道臣允之敎以宜嬪宮免稅亦爲移定
정조 13년 · 강
飭北漢還穀無得擅授
정조 13년 · 목
備局啓言因交河郡守洪喜榮所啓有自備局草記稟處之命矣總廳私還名色一委之於保主人分給時虛實混淆全無區別捧上時侵漁攘奪罔有紀極故向來因前前道臣筵達使之關由本官修成册憑考分給矣私還旣如是定式則僧還各倉還之無成册擅授亦非重軍餉之道此後一從本官成册分給事申明定式交河如此他邑可知畿邑中總還分給處亦爲一體施行之意請分付允之敎以此後違越定式則自總使難免重勘以此嚴飭
정조 13년 · 강
命罪人史弘曄刑配絕島高應祿自本道嚴處
정조 13년 · 목
黃海監司李敬倫狀啓以爲長連定配罪人史弘曄限內未捉之地方官及兼官等罪狀纔已馳啓而卽接長連縣監權儐所報則以爲本縣捕校捉得弘曄於咸從府而上年定配於本府不許捉還故受來移文而移文以爲弘曄所告渠以假稱御史軍官變易姓名作弊民間丁未冬定配於長連縣其時姓名則史弘曄而同年自配所逃入京城變姓名曰李世普又犯僞造文記去年八月定配於本府云一人兩名一身二罪究厥所爲閃忽罔測今幸現捉卽當還配而旣係他道之編配已經該道之登聞不敢擅便玆以馳啓○刑曹啓言弘曄以一人而冒稱兩姓以一身而分配兩道果是前所未有之事究其所爲萬殺無惜不可不別般嚴處請各別嚴刑後移配絕島防守等節另加申飭之意分付該道道臣允之○全羅監司徐龍輔狀啓以爲罪人高應祿依判付辭意嚴刑鉤覈則其煽動邑民之狀其他舞弄之端箇箇自服矣○刑曹啓言應祿之從前舞弄節次今已箇箇自服漕倉一區看作渠輩討食之奸竇慮其割地分屬必欲沮敗獨鎭鄕議民訴無不主張究厥情狀萬萬痛惋且面任倉監受賂差出至發於官家廉探則前後罪狀不可以尋常奸猾論勘自本道照律嚴處之意請分付道臣允之
정조 13년 · 강
永陵恭陵順陵展謁命以十二日爲之翌日詣長陵展拜十四日詣弘陵展拜仍行忌辰祭
정조 13년 · 목
因禮曹陵展謁取稟敎曰昨年異於他年而適因事故未能展禮又豈可踰此月又況此月卽本陵誕月也先朝己酉亦有歷臨之擧今番陵幸當於永陵爲之次詣恭陵順陵展拜翌日詣長陵展拜行祭廻駕之日適値弘陵忌辰前日展拜後留宿齊殿親行忌辰祭還宮以此知悉出宮日子無異元定日何必推擇以十一日爲之諸凡用民力之事依近例竝以儲置未會減植炬則出宮時至黔巖碑閣所爲之昨年畿農雖似免歉方春民勢想多匱乏不緊責應之可合蠲除者畿伯旣承筵敎以此嚴飭列邑事分付○敎曰今番陵幸時假通禮出還宮時闕門以外皆勿磨鍊祭監察親祭陵寢只一員押班二員其外竝勿磨鍊獻官以下諸執事親祭及攝行祭皆以隨駕官中無論閣臣三可文蔭武參上參下從便通融塡差○敎曰問于排設房則所謂御幕一應諸事果有名無實抹木外無進排云然貝別無分定列邑之事分辦中此一款無論宿所站陵所站宿所站幷除之此後永爲定式抹木只令地方官量宜待令亦爲定式○敎曰令番陵幸往還爲多日故自御供不欲用民力京司盤果亦皆嚴禁雖道伯守令如不自持飯現發於御史暗行之時畿伯以下難免重勘日前摘奸西郊道路無一分用力處云萬一過加修治則當該差員當重棍以此嚴飭畿營交河宿所輦路用巡路而足容數馬隊云雖一步半武切勿毀撤民家民田亦勿犯及於本路外川溝事一體申飭行會過數日程陵幸時御供水剌等屬自營邑取稟已是常格年前驪州幸行山城外竝皆除之況此殘郡乎饌品熟設等節無可論柴炭外釜鼎等不緊雜物竝蠲除事分付○敎曰司僕喂養雜物雖不永除旣命比前減數若有依前例侵徵之弊入於御史暗行之時則內外寺官員姑無論隨駕堂上自有其責以此知悉隨駕軍兵炊飯柴木亦命比前減數令廟堂嚴飭各營○因太僕各差備入把馬數別單敎以閣臣馬勿給之命特爲分揀京擧動時則更待處分○太僕啓請陵幸時補把馬抄上以五日程爲限分排磨鍊允之敎以湖西則道伯交龜在卽置之海西應徵外關東則近地湖南關西初到驛從略分排兵曹亦照此爲之事分付○敎曰後廂領軍禁將勢難遠出以御將代領隨駕禁將代領留都御將親承筵敎不必更爲牌招聽傳敎禁將牌招聽傳敎
정조 13년 · 강
召見大臣有司堂上兵判畿伯及前前畿伯下直守令邊將干誠正閣
정조 13년 · 목
左議政李性源啓言自前經宿幸行時諸道道臣境上出待或有因特敎安徐之時亦或有依例發巡之時矣今番則何以爲之乎敎以出待置之仍令依例發巡○戶曹判書徐有隣啓言今番幸行時不緊各司旣有除減之命各陵寢床卓修理等節令本陵官員擧行繕工監官員勿令進去地排等節旣不自京進排兩倉及長興庫官員亦令勿爲待令似合事宜矣敎以除之此後隨駕官外又有此等名色自備局査問一幷除之具由草記○禮曹判書鄭昌順啓言今番幸行時展拜局內諸陵攝行祭一依節祭例擧行事命下矣祭所雜物自本陵依節祭例擧行後使各其地方官從後會減祭官則以隨駕官中磨鍊之意請分付吏曹及畿營從之又啓言試官差出時三堂齊會擬入而今番監試會試日子退行於十六日則十五日還宮前當爲擬入而本曹亞三堂俱不入於陪從請趁試望擬入之時出來陵所以爲備員擬入之地敎以今番則事勢旣如此只隨駕堂上擬入又啓言在前陵幸出宮時每値前一日齋戒故隨駕百官除插羽今番則出宮前期二日儀註中隨駕百官插羽一節依例磨鍊以入乎敎以參考前例磨鍊○兵曹判書李文源啓言庚子年永陵幸行時挾輦軍四百名餘軍二百名替代甲辰年永陵幸行時挾輦軍三百名餘軍一百名替代矣今番則何以磨鍊乎敎以今番則凡事皆從略挾輦軍以二百名爲之一百名爲餘軍又啓言何營軍兵隨駕何營軍兵留陣禁軍及馬步軍幾番幾哨磨鍊乎敎以訓局步軍七哨馬軍三哨爲先廂禁衛軍四哨騎士二番爲後廂禁軍三番隨駕兩營標下軍亦令比前從略磨鍊事分付又啓言在前陵幸時高陽宿所設布帳村家相望處以排設房擧行而坡州宿所無擧行之事今番交河宿所設布帳何以爲之乎敎以今番依此爲之又啓言回鑾後隨駕軍兵犒饋連以乾物擧行今番何以爲之乎敎以依近例擧行又啓言在前經宿陵幸時城門外屛門把守大駕出城後入來留都營而還宮日還爲出去把守矣今亦依此例擧行事請分付從之又啓言在前陵行十里外斥候伏兵及傳語軍令守總兩營各隨地方擧行今亦依此擧行乎敎以斥候伏兵處所名數比前從略磨鍊草記稟旨事分付傳語軍亦爲從略磨鍊又啓言弘化門外留都守總兩營輪回擧行今番則何營擧行乎敎以以守禦廳爲之又啓言丁酉年弘陵幸行宿所時設布帳總戎廳鎭撫營擧行癸卯年健元陵幸行時宿所時設布帳隨駕訓局禁營擧行矣今番則何以爲之乎敎以依祭卯年例爲之周廻不必如是闊遠浮數量減○京畿監司趙鼎鎭啓言今此陵幸時十一日永陵站十三日長陵站軍馬折草及炊飯祡炭分辦中除減事命下矣十二日朝飯高陽站夕飯及十三日朝飯交河站夕飯坡州站則當爲依例待令而其外旣已除減以此意請知委隨駕各營門從之敎以永陵站長陵站則只令各該營門療飢次分給之意分付仍卽知委進排列邑又啓言各務差使員旣承兼行之命矣橋梁及植炬旣已作貢請以道路差使員兼行從之又啓言臣營巡雇兩廳專爲軍兵驛人馬支放之所而自來財力零星若値多日陵幸之時則實無繼用之路昨年廣果兩邑還耗因特敎除減而兩廳耗條亦入其中故以他邑有裕處某樣穀移劃取用之意論報備局姑無回啓請令廟堂劃卽稟處俾爲及時取用之地敎以卽令該司給代○承旨李書九啓言今番陵幸時兩司隨駕官當爲磨鍊而諫院則有行公臺諫一員憲府則大司憲閔鍾顯牌招啓辭未下執義盧廷良掌令宋景煥趙星逵持平尹在陽在外持平朴孝成未署經隨駕官不得啓下云何以爲之乎敎以竝許遞政官牌招開政差出待下批牌招隨駕官啓下○承旨洪仁浩啓言永川郡守徐命全退聽宣諭之際有所做錯請推考從之○命永川郡守徐命全朔寧郡守黃昌源相換以命全老病不能當劇任故也
정조 13년 · 목
敎曰旣爲畿民之弊多有省減之事各司吏隸也各營軍校也貢市人也皆民也顧恤於外邑在都下則任其侵困是何異於本末倒置乎大臣有司堂上入侍已有下敎禁盤果支應等事一依昨年申飭擧行事令廟堂知悉此外有弊於貢市人之事及吏隸軍校糜費之弊亦從一一採探竝卽蠲減至於自公家應給之物無論各營各司一依前例擧行切勿因此剋削使朝家一視京外之本意損上益下之實效得以下究隨駕官及侍衛依最少例擧行外此簡騶從之事亦依筵敎嚴飭各司
정조 13년 · 강
命右議政蔡濟恭留都
정조 13년 · 목
因政院留都大臣取稟有是命○敎曰雖無領軍之事今番留營本局軍兵數旣夥然統攝之際自多相關向見辭箚陳懇可知其難强鄭判府事兼帶訓局都提擧之任今姑許副多日留都宜使專管以右相爲訓局都提擧
정조 13년 · 강
以鄭昌聖爲守宮大將
정조 13년 · 강
命入直總管竝遞差郎廳拿處
정조 13년 · 목
敎曰每月朔望曉頭展拜總府寧或不知而今日過通化門時聞宣仁門尙未開鑰豈有如許紀綱因總郞之曉未起門鑰雖下門告遲滯云事未前聞當該郎廳拿問處之入直總管竝遞差
정조 13년 · 강
命景慕宮省牲器時百官行禮置之
정조 13년 · 목
敎曰初三日景慕宮春享大祭親臨省牲省器時百官行禮置之
정조 13년 · 목
因總府守宮望筒敎曰由逌瞻門展拜時元無守宮望筒則今忽書入入直總管遞差捧納承旨爲先推考其捧入委折問啓○政院啓言問于右副承旨韓晚裕則以爲只憑該府之書呈未諳前例有無輕先捧入莫非生疏不察之罪云矣
정조 13년 · 강
遞都承旨具庠左承旨徐鼎修吏曹參判李在學工曹參判李堉
정조 13년 · 목
敎曰都承旨行步似難左承旨聞有實▣許遞前望單子入之待下批牌招察任○敎曰在外政官許遞前望單子入之待下批牌招察任○敎曰工曹參判許遞令該曹口傳差出待下批隨駕官啓下
정조 13년 · 강
以鄭宇淳李祖承爲承旨具庠爲吏曹參判前望也金載瓉爲工曹參判口傳也
정조 13년 · 목
政院以宇淳違召啓敎曰許遞今日政除老病在外衆所共知情病以在京無故人中曾經人中擬入
정조 13년 · 강
有政吏曹判書李▣參判具庠進
정조 13년 · 목
以蔡弘履爲都承旨金魯淳爲大司憲沈埉爲執義金寅燮鄭履玉爲掌令閔師宣沈鏶爲持平
정조 13년 · 강
命監試會試退定於十六日
정조 13년 · 목
敎曰謁陵十三日謁聖念六日而監試會試在十三日不但相値與念六日太遠多士留京之弊亦不可不念會試以十六日退定事分付
정조 13년 · 목
政院啓言祭酒陪進奉常寺官員來待門外云故敦化東夾竝開之意仰稟矣該官員自外徑歸事當重勘而本院請推外無他可施之罰何以爲之敎以親行酌獻禮事體何等莫重雖曰自內行禮焉敢闕外俓歸當該官員爲先汰去令該府拿問重勘本寺提調從重推考
정조 13년 · 강
判府事金熤陳箚賜批
정조 13년 · 목
箚略曰臣忝叨太常都提擧至於昨夜郞官事而臣不職之罪益無所逃矣眞殿親享事體至重洞酌陪進曷敢或忽而郞官之自外徑退罪涉不敬苟究其罪臣實爲首伏乞重勘臣罪批以郞官之事無關於卿安心勿辭仍命遣史官傳諭
정조 13년 · 강
監試覆試出榜詣闕召見試官于誠正閣
정조 13년 · 목
生員兪殷柱居首進士尹箕煥居首
정조 13년 · 강
掌令鄭篆陳疏賜批
정조 13년 · 목
疏略曰數年以來西士之濫此選非一二止而殿下亦嘗聞一言矣乎如臣者才識固下於前人數等學問又䧚於古哲十障何求於臣而有是命也鹿鳴之主人求周行於嘉賓也先之以鼓瑟鼓簧次之以承筐是將末又以鼓瑟鼓琴亂之誘之導之以感動嘉賓之心使其禮罄於我誠孚於彼終而嘉賓之所示者不過曰視民不恌亦威儀之表未嘗有言也試以鹿鳴之義觀於西士之通則一通鼓瑟鼓簧也二通承筐是將也三通鼓瑟鼓琴也獨恨西士無嘉賓之賢而殿下勤勤懇懇亶爲鹿鳴之主人也伏見殿下臨御十三載至仁至慈埋周胔於道堧發漢詔於歲元此皆煦民濡民之政而民不見政悲夫民莫貴於大夫而今傭而奴而民莫富於百畝而今糠而糗而民莫寧於編伍而今骨而布而民莫壽於壽國而今朝而夕而民莫男於世昆而今鬻而髡而野無哨匾之長歈市無爵刁之緩調生靈之瘁其亦甚矣殿下憂勤之澤壅而不下如泉之阨石聲之蔽垣臣無所歸罪而歸之臣子曰是石是垣也然君子治人之法莫要於反已王者治天下之法莫順於罪已伏願聖明將反已而罪之則盍亦還求於鹿鳴之詩此心之所到神之聽之可歌可涕施之政化則優游而不隘被之臣隣則寛敞而不逼其於蘇民來諫也何有臣寒鄕末學陳談仰塵皆虛景纂出無隻字實語罪一也且在持憲之責陳遵百讁而不知糾過齊士三失而不知去伍罪二也且臣父推恩加資惶恐隕越轉生疾痾伏乞得遞本職歸護父病批以所陳質實極可嘉也爾其勿辭往護
정조 13년 · 강
副校理李魯述副修撰閔昌爀陳疏徑出賜批
정조 13년 · 목
疏略曰臣等猥忝陪扈之列適因事在目前略效草草數語矣迄今屢日尙未承批此莫非誠意淺薄之致不勝惶恧之至第堂箚無批若至經宿則喉司微稟古例也年前聖敎申嚴特遞不往復喉司之諸玉堂十行絲綸揭在館壁故屢度言送終不微稟館規之緣臣等壞了所關非細玆敢徑出禁扄伏乞竝削臣等之職批以聞有年前受敎揭在館壁云爾則政院之尙不微稟極爲駭然爾等當據例請罪何必徑出原箚批以不允書下勿辭察職
정조 13년 · 강
承旨李敏采姜彝正以堂疏事聯疏徑出命還給
정조 13년 · 목
敎曰堂疏旣如許則不察之承宣不可無飭近來政院事皆如此當該承旨遞差前望單子入之待下批牌招察任
정조 13년 · 강
以李亨逵金魯淳李書九李一曾曺允大李家煥爲承旨李時秀朴天衡南䳽聞洪文泳尹行元李儒敬爲假承旨
정조 13년 · 목
明日頒賞當分十所故也
정조 13년 · 강
重推吏曹判書李▣
정조 13년 · 목
承旨前望不善修正故也
정조 13년 · 목
武二所啓言鐵箭應射已畢而原額五十人內兩技入格只十八人不足之數爲三十二人依定式一從兩技入格數修正榜目敎以百人初試雖曰前例已不免太少就此數不足之數又至於三十二人之多在前如此之時亦有闊狹之規單技中從矢數陞付以準元額○武一所啓言兩技入格只一人依二所草記批旨以柳葉箭入格者陞付出榜
정조 13년 · 강
命宋徵一更推金方行金鎭鼎從重勘律
정조 13년 · 목
義禁府啓言宋徵一反覆嚴問則符同金乃▣敎誘買賣之狀雖不敢全然欺隱半吞半吐終不直陳請刑推得情四館所書吏洪得通其所援引實有肯緊請令秋曹嚴加盤覈敎以刑曹捧供旣皆輸款則名以王府以此半吞半吐之供修啓者揆以紀綱極爲駭然此供辭勿施渠固不足言其職則春官郞也其任則學禮講試官也乃以貨賄買賣等說致煩登徹眞所謂有辱朝廷宋徵一更加施威嚴問又復抵賴刑推得情又以金方行原情啓請上裁敎以無論事實之如此如彼枳塞之有冤無冤名子罕登於朝紙面目不見於班行則人之視之殆若隱德之人反令咸和好意生出別般弊端此囚事亦然前此人言非不知昭脫無餘而昭脫之後但當隨其所存量用之而已何必無端推詡過加褒奬甚至以體國大臣休戚與共之目輕易用之乎雖以此囚言之邑民犯科爲官長者烏可不痛治而邑鎭割屬一款方在査問之中則朝令分析之前豈敢徑加容喙於其間不念遠嫌之方乎念渠起廢從事含垢反有欠於懋實之政以此判付今日開坐時從重勘律放送又以金鎭鼎原情啓請上裁敎以本事雖極駭然近來宣傳官輩不識事體似此犯科便成謬例今番幸行時軍校犯科皆令分揀渠亦宜無異同汰去分揀以公罪從重勘律放送又以鄭東元均廳結錢畢納還囚啓敎以旣云畢納以公罪勘放當日還官○刑曹啓言罪人韓命柱處刑問更招則以爲渠在祥原地得參監試初場廣求書手之際素親金配元適寓京中書法頗熟故以錢五十兩約爲借書而無路入場渠同鄕人金乃▣謂渠曰吾與宋徵一有面分徵一以爲金彦璣乃是元榜初試若給多錢則可以圖得云渠果給七十兩於乃▣使之傳致反當會試與配元同爲入場被捉試所而渠初不與徵一相面聞乃▣言徵一以爲吾以入門官主張試事少勿爲慮云出示金彦璣年歲居住及學禮講兩大文所錄小紙故只信乃▣之言初不知彦璣在喪陳試與否而所謂同情徵一乃▣外別無他人云金配元處推問則以爲命柱之待渠無異至親故每懷報答之心而命柱要與入場曰安邊儒生金彦璣陳試窠禮曹佐郞宋徵一爲我圖出已爲買得徵一亦當入門官萬無被捉之慮云故依其請入去自至被捉云金乃▣處推問則以爲韓命柱謂渠曰今番覆試若圖空窠則使金配元換名率去云渠往問宋徵一則徵一以爲安邊初試儒生金彦璣今方在喪給價六十兩則當買之云故以此傳于命柱送錢於徵一則徵一書給彦璣之年歲及學禮講兩大文故受來傳致於韓命柱云矣旣有究覈以聞之命請上裁敎以待宋徵一更推此囚等諸供未盡條件更爲嚴刑取服
정조 13년 · 강
謁聖武科初試出榜詣闕
정조 13년 · 목
一所李賓居首二所玉相赫居首○政院啓言武二所試官出榜詣闕之時門鑰已下則所當遲待朝房而參試官李亨復李忠佐徑先退去不得推尋莫重闕門許久仍留事極駭然所當重勘而請推外無他罰何以爲之敎以拿處
정조 13년 · 강
以鄭宇淳申大升柳誼金光默曺遠振李勉兢爲承旨前望也
정조 13년 · 강
敍前承旨趙尙鎭等
정조 13년 · 목
敎曰日前處分雖出於存院規今聞事實本非如是葛藤之事罷職諸承宣竝敍用
정조 13년 · 강
命嶺南大同木折半代捧
정조 13년 · 목
敎曰湖南大同木邊折半代捧之後爲嶺南方切憧憧今聞前伯言果如所料無論尤甚之次道內各邑大同就木邊當捧條中折半代捧事三懸鈴行會若此則一視之澤豈可泯默以致後時之歎湖西尤甚處一體折半代捧事卽爲行會
정조 13년 · 강
檢閱李相璜以母病陳疏徑出賜例批
정조 13년 · 강
有政吏曹判書李▣兵曹判書鄭好仁進
정조 13년 · 목
以李書九爲承旨曺允大爲吏曹參議李敬一爲大司諫李思祚爲執義申光祐爲掌令李廷▣爲持平柳匡國爲獻納朴師默徐有沂爲正言安策爲副校理林道浩爲副修撰宋載經爲知敦寧李亨元爲戶曹參判鄭宇淳爲兵曹參判閔鍾顯爲同經筵趙瑍爲活人提調林濟遠爲慶州府尹申大有爲宣陵參奉初仕也李秉鼎爲掌樂提調李命植爲典醫提調鄭好仁爲軍器提調趙台鎭爲分守門將落仕最久人也
정조 13년 · 강
特推兵判鄭好仁
정조 13년 · 목
該曹以金爔李東善白東運擬訓鍊正望敎以李栢然旣無汰去之事則何以出代乎問啓政院啓言問于兵判鄭好仁則以爲昏謬顚錯擧條啓下未及詳考徑先出代云矣敎以望筒勿施該堂推xx考
정조 13년 · 강
兵曹進謁聖武科殿試規矩
정조 13년 · 목
柳葉箭五矢一百二十步一巡二中○該曹啓言謁聖時軍兵當爲磨鍊而取考謄錄則乙巳年謁聖時禁軍二番訓局步軍四哨馬兵三哨磨鍊春塘臺齋宿時入直禁軍侍衛詣文廟時出番禁軍替代還宮時合竝侍衛挾輦軍齋宿時金虎門弘化門軍各三十名侍衛詣文廟時出番禁軍二百名替代侍衛槍劍軍齋宿時勿爲磨鍊詣文廟時依例侍衛駕前駕後勿爲騎馬詣文廟時及殿座時侍衛文廟設布帳勿爲磨鍊春塘臺下則令訓禁兩營合力擧行設布帳外還衛軍兵前一日則銅龍門入直禁衛軍六十名弘化門入直訓局軍二十名排立而禁御兩營出番鄕軍各三哨待集春門開入來替代還宮後文廟環圍步軍四哨亦爲入來環衛訓局出番軍一百名除出各門分泒排立儒生入場時禁斷襍人矣請依此磨鍊從之敎以禁軍全數磨鍊
정조 13년 · 목
冬至正使李在協副使魚錫定狀啓臣等於昨年十二月二十二日到北京呈咨文于禮部漢侍郞鄒赫孝祗受二十三日皇帝幸悅心殿焚香自禮部有祗送公文故二十四日四更頭臣等與書狀官兪漢謨詣神武門前伺候黎明皇帝乘黃屋步輦露面轎外招致通官傳語曰國王平安乎臣等謹對曰平安又問其間國王有得男之慶乎謹對曰方顒望矣皇帝輦過移時禮部官來傳回鑾時不必祗迎云仍爲罷歸暹羅國正副使及生番四十四人同爲祗送於班次之末而生番頭目各四人生番卽臺灣所屬之極南島夷年前海寇林爽文之就擒也生番有力故皇帝嘉其功使臺灣人領到二十八日詣鴻臚寺演朝參禮暹羅使臣亦同行演禮二十九日自禮部有除夕保和殿參宴之公文三十日曉頭臣與錫定詣保和殿庭暹羅使亦參班末平明皇帝自內出坐御榻陳堂上堂下樂庭設諸國襍戲行九爵禮諸臣處饋酪茶饌卓數頃而罷退還館所後自闕中招致通官各頒大柚柑一枚小柑五箇於臣等正月初一日五更頭臣等留待於午門外皇帝幸堂子回鑾後黎明隨西班入太和殿與暹羅生番同參初五日皇帝設宴紫光閣有朝鮮暹羅二國使臣參宴之知會臣等未明伺候平明皇帝以步輦出來臣等隨入殿庭皇帝先使內務府官員各頒二器饌於臣等及暹羅使皇帝御坐後作樂陳戲行茶賜卓一如保和殿獨於臣等加賜烹鵝一首熟羊一塊禮部尙書德保躬自勸食宴罷臣在協處賞錦緞三疋漳絨三疋小卷八絲緞五疋小卷五絲緞五疋大荷包一對小荷包八箇臣錫定處錦緞一疋漳絨一疋小卷八絲緞三疋小卷五絲緞三疋大荷包一對小荷包六箇歲幣方物初十日卽爲呈納同日初更量臣在協帶率馬頭等所居處失火幸賴禮部兵部同力赴救臣在協臣漢謨所住房屋及西翼廊合十五間竝爲灰燼但人馬無傷方物交納在失火之前者實是萬幸禮部自請以養廉賠修館宇提督大使通官等竝請議處住俸臣等不能檢飭萬萬慚悚十三日皇帝幸天壇十四日行祈穀祭祭罷還宮頒餕餘於參祀諸臣仍向圓明園觀燈戲禮部有隨往公文故十四日鷄鳴臣等往西華門伺候平明皇帝乘黃屋步輦出自三座門太學士和珅自後策馬提奏曰此是朝鮮使臣彼是暹羅使臣也皇帝自轎傍琉璃諦視而過臣等率任譯隨往皇帝御山高水長閣看烟火戲使朝鮮暹羅使臣參觀頒賜克食一盒元宵餠獨於臣等使內務府官加賜鹿尾二箇十五日皇帝設元宵宴於正大光明殿臣等庭坐未久禮部引臣在協及暹羅上使陞殿坐於諸王貝勒之下設樂陳戲比前益盛各頒一卓於諸臣先行酪茶次饋法酒同日申時量皇帝又御山高水長閣引臣等及暹羅使偕坐殿上饋酪茶觀襍戲旋令就坐庭班觀燈戲頒賜元宵餠一如昨日而工部尙書金簡躬傳兩箇鹿尾於臣等十六日又設烟火戲臣等立殿陞下皇帝陞座後引臣等詣御座前行叩頭禮皇帝曰使臣歸本國以吾言傳平安於國王又曰使臣能詩乎臣在協謹對曰雖甚鹵莽略鮮文字矣皇帝欣然笑曰來日製進可也臣等行一跪三叩頭禮退坐諸王貝勒之下饋酪茶一巡暹羅使生番頭目亦各以次引見別無酬酢是日風勢大作只設庭戲不放烟火臣與副使各製七言律詩一首十七日曉呈納于軍機房則軍機大臣和珅親受卽爲御覽探和珅之言則皇帝亟加嘉奬少頃通官來傳賞賜臣等處各給緞一疋絹紙二軸筆一匣墨一匣二十四日平明臣等詣禮部與暹羅使領下馬宴回到館所領上馬宴二十八日皇帝自圓明園回鑾巳時量詣午門依例頒賞三十日自北京離發譯官吳命訥朴來行授狀啓先發皇帝八旬稱慶再昨年因諸王大臣陳請進定於五十四年昨年春改下旨意必以五十五年聖節準八旬稱賀庚戌乃孔夫子誕降之歲皇帝明春幸山東瞻望岱宗祗謁闕里他餘事情煩不敢陳矣○圓明園上元應制軒紀新添化晷長閶門霽雪屬三陽彤庭燈燭星河影春樹樓臺日月光海域百年㴠兩露輿圖萬里入梯杭遐蹤咫尺承天語華祝聲中惹御香上使禁林常繞五雲祥寶幄高臨御漏長混一車書全禹貢昇平雅樂叶堯章調餘玉燭看烟火慶溢椒花泛壽觴自愧陪臣叨法醼祗將三祝答恩光副使○敎曰卿行未返到栅在卽此際卿子登第待唱名欲爲送迎于卿爲卿深喜玆因狀本先此回諭卿其知悉事下諭于正使處依近例勿遣史官以有旨令灣尹從便傳致於所到處事一體下諭于平安監司處
정조 13년 · 강
命宋徵一移囚南間李栢然公罪勘放
정조 13년 · 목
義禁府啓言宋徵一更招以爲渠與韓命柱金配元素昧之間而金乃眞今月十三日夕來見求買江陵初試始爲知面渠初以無可買爲答翌朝又懇請曰指示可買則豈無所利乎渠答曰若往見四館所書吏則可得而不可空手而往乃眞果持六十兩錢而來渠曰汝以吾言往傳於一所四館所書吏洪得通鄭兩龍兩人則當有周旋之道矣黃昏時乃眞又到曰果買一初試乃安邊人金彦璣陳試之代也仍出示彦璣年歲父名及學禮應講大文厥錢還爲持來以爲約價四十兩得通欲使直傳于其家云故以四十兩使之往傳十兩則渠取用十兩則乃眞自取此不過渠愚妄之計任他乃眞之作奸從中取其些少餘利則在渠似不至犯科抵罪矣意外事端綻露萬死無惜云矣請徵一照法嚴勘得通令該曹重繩敎以施威之後始乃直招之狀萬萬痛惡洪得通令該曹嚴刑取服宋徵一姑爲移囚南間以待結末又啓言李柏然原情以爲親臨試射身爲執鼓官敢自離次罪合萬死而待罪鎭海時與營裨眼同裝載穀物則擇其精實一倂改量以有根着色吏使之領去及其致敗之後空石之多數極出色吏之各騎他舡莫知委折惶恐遲晩請議處敎以聞其事實似非故敗以公罪勘放
정조 13년 · 강
召見全羅兵使李潤彬慶州府尹林濟遠禮曹判書鄭昌順于誠正閣
정조 13년 · 목
潤彬濟遠辭陞故也○濟遠啓言楚山糴弊每年耗條漸增今此內邑移貿之令寔出軫弊之意而八萬餘石米總之中雖減得一半繼此而無上司發賣之路則不出十年弊又如前通計昨今年移轉發賣之數約可萬餘石不必以時月之間遽革其弊自秋捧爲始就其一年耗條母論豐歉以常定例許令代捧俾作江界例貿蔘價著爲恒式逐己酉二月年如此則低昂闊狹之弊無所容於其間如値穀貴之歲雖耗條之外特許從願代納則穀可以漸減民不以爲苦請俯詢廟堂敎以令廟堂稟處○鄭昌順啓言生進放榜在今二十五日而二十六日卽謁聖科日也生進諸生亦必赴擧謝恩則退行於二十七日謁聖則當行於二十八日請以此知委從之
정조 13년 · 강
領敦寧洪樂性疏請休退賜批不允
정조 13년 · 목
疏略曰臣仰請休退四年于玆未蒙允兪今臣犬馬之齒加先臣休致之年已三籌矣臣之病適同先臣末年之疾若不及今得請則雖獲三字榮銜末由躬承恩麻將益無涯之慟而死有餘恨臣職忝大官身縻本兼大小朝會一未趍參巨細職務擧皆廢却情病之悲苦如彼義分之壞蔑如此伏乞特許臣乞骸之請批以卿之精力尙不至衰憊所請理難輕施卿須安心善攝俟間登筵以副予不欲捨卿之意仍遣史官傳諭
정조 13년 · 강
戶曹參判李亨元疏辭新資賜例批
정조 13년 · 강
飭掖隸毋得出入藥院
정조 13년 · 목
因司謁手本敎曰近來別監無非化外之類不以人類責之任渠所爲而至於此事決不可等閑看過掖屬之貽弊藥院一款弊至弩末莫可收拾御極之初先自此事立法定制掖屬稱名人之投足藥院者無論罪之輕重隨現痛懲十數年來庶有令行禁止之效云而今有此事可知其法令之解弛設令掖屬被打於院吏如不投足院吏豈敢下手乎況芙蓉香求覓之眞贓綻露近來法令雖曰解弛幺麼掖隸不畏法令乃爾事之痛駭孰甚於是當該別監爲先出付攸司照律定配以懲日後行首別監亦爲除名令該曹嚴杖照律司謁汰去如是處分之後渠輩又或有一毫敲撼之事當多歧廉探犯者外竝與該番司謁及行首別監嚴刑絕島定配似此小事法不行於掖隸而何爲乎以此判辭書付司謁房及藥房此後藥房進上物種掌務官直來待賢門請傳命司謁入啓使差備別監輩無得與藥房官吏輩接面擧動時香匠待令在所不已而亦當多般廉問萬一有操縱之弊隨現當該別監限死決棍定配亦令以此意承旨招致嚴飭分付如是而投足藥院者許接之院屬自首醫以下亦當重治亦令以此分付
정조 13년 · 강
罷藥院前提調沈豊之職
정조 13년 · 목
敎曰此似微事卽一初元法令則渠輩雖無知覺亦豈無畏罪避刑之心乎然而犯科可見漸弛之一端目下現發雖若微細此而歇看將至依舊今日處分之意蓋以此也査問委折始於向來一掖隸干犯不能摘發論奏之致況方兼政院職是統轄而何故掩覆致此再發前提調沈豊之罷職掖隸雖已照律定配亦有多少下敎而前此中飭之下不卽捉納無異於符同當該首醫亦爲汰去
정조 13년 · 강
重推司圃提調李秉模
정조 13년 · 목
政院啓言問于李秉模則以爲內圃査事肯綮專在於嚴覈奸竇鉤得捧賂差出之眞贓而昏謬迷闇所謂捧供全不該詳致勤問啓伏地戰慄云矣敎以自近臣擧行之慢忽若此他尙何論爲先從重推考使之卽爲擧行
정조 13년 · 강
特推兵曹入直堂上
정조 13년 · 목
禁衛營啓言卽接銅龍門入直哨官牒報則去夜四更南所騎兵黃大岳獨過回泰門被捉問其委折則以巡更軍落後故仍爲拘留云深夜莫重之地獨自往來萬萬驚駭請各別嚴治允之敎以當該兵曹入直堂上推考郞官拿處兵曹啓言黃大岳自臣曹査問則渠以巡卒行巡到東所巡更部將歷入少憩而渠則入睡未免落後云巡更部將不謹行巡入憩他所已極駭然而巡卒六名內一名落留不能覺察以建陽門把守將言之行巡去來時計數巡卒使之出入而矇不覺察以銅龍門把總哨官言之凡係宿衛之事毋論大小先報本曹例也該營草記批下之後始爲手本大關後弊請當該巡更部將爲先汰去拿問嚴處建陽門把守將令攸司從重科治銅龍門入直把總哨官竝汰去允之敎以銅龍門把總哨官旣有摘發捉納之擧分揀建陽門把守將令該營嚴棍汰去以懲日後
정조 13년 · 강
監賑御史鄭大容上疏賜批
정조 13년 · 목
疏略曰臣昏謬疏忽不能先事預慮畢竟民穀之排比大違初料玆敢冒萬死陳其事實焉北關還政計口分給而平歲穀賤民不願受糶每戶人口輒有隱匿以至東西游食圖免身役者皆不入籍籍法之不明漏口之顆然未有如北關也昨冬査櫛人口皆令從實報來而有小人謀生朝不及夕姑且隱匿勢漸窘迫而今始自現者有單丁貧戶根着不固流丐他鄕今始還集者有各社任掌偶失照檢今始察抄者臣之所歷諸處擁馬號訴俱是見漏於還賑而追付之數逐巡增加追付人口今至二萬三千二百六十七口之多此民總之違於初料也穀之量入係於分等而還民已付十等之後次次進等者甚多賑民則初分五等而除追付者幾皆都付於二三等每巡分穀輒過於磨鍊之數鍾城倉逋無異龜背刮毛已捧二百餘包外實無加捧之勢六鎭還年尙多可用獨鏡城府七千石城津鎭二千七百石穀品最惡云以今不數之穀近萬包之全然抛棄實係罔措其腐傷虛穀浸水不芽食輒嘔吐者旣不可取種又不可充飢就其中二三分參用精實穀七八分而其全不可用者當不下五千餘包與鍾城倉逋合計折米四千餘包見縮於磨鍊之數況今村無穀草農牛之飢死相望其不死者骨立崚嶒臣以排巡分俵庶可泒及於牛太故亦不別爲磨鍊此穀簿之違於初料也臣之前後請穀未及十分停當每有末稍尤悔今不敢糊塗爲說參量還賑之巡裁定欠縮之數則必加以折米六千餘包然後方可足用北人之言皆曰何不以嶺穀十餘萬包仰請朝家乎抑以臣之職忝淸顯跡廁近密不知臣之內實空空若將有無前拔例之擧過人希世之績而及見臣之請穀則從略排巡則按式終無以好其期望則小民之怨咨者多矣然臣之自勉者活飢民免於捐瘠而已用公穀稱其分數而已厚哺之譽實非願聞濫觴之譏竊以爲病情外之怨咨臣豈暇恤哉所陳不足穀數務從精約若無充補則於是乎小民之怨無以自解而我殿下字育之功亦將緣臣無狀不免虧簣之歎矣伏乞以米太各三千石特賜區劃到今加請之數更不得指擬於南關若於嶺運穀加劃則從便轉輸及時取用矣今此六千包得失實係三十萬黎獻生死之機伏願卽賜處分臣以鏡城城津年還事論列而區區愚見玆敢附陳只爲目前充數之計不念來頭救荒之需則烏在其爲奉公分憂之道哉臣以爲鏡城前判官姜彝正城津前僉使李潤元捧糴不謹之罪令攸司照法論勘批以自送繡行憧憧一念何嘗頃刻不在於北民乎近以春寒之尙峭添一憂念之端追聞深北一隅不若關以南云此差强矣際見繡疏民勢民情若在目中所請六千包穀物何惜何靳而已於日前爲慮不足先有數千包之加數區劃飭令道伯準數轉運此外不足之數爾其更須往復道伯量宜輸致俾一夫一婦得免塡壑之患鏡城前判官姜彝正城津前僉使李潤元等捧糴不實之罪旣聞之後不可不嚴處爲先罷黜許令該曹拿問勘罪○鄭大容狀啓以爲癘氣脇痛諸疾無邑不有而鏡爲最甚賙恤之意申飭各邑臣旣再巡各邑民勢之緩急益加詳察而十邑之中慶興最爲遑汲鏡城卽其次而兩邑穀品無論新舊捧精實絕少此又他邑之所無式例還分實難繼巡資活故慶興則自今月初巡略略加式而賑民則巡間別爲救急鏡城則姑觀一兩巡亦將稍加式例二月初巡分賑人口穀數及救急穀鹽醬籗數爻竝開錄于後吉州牧二月初巡飢民二千五百九十四口折米六十四石十一斗七升○設粥折米一石十二斗五升零○還賑民巡間救急折米二石六斗七升零○鹽二斗八升零○醬一斗三升零○籗十一注之六立明川府飢民一千四百四十四口折米三十三石十二斗二升○設粥折米十四斗六升○還賑民巡間救急折米二石六斗五升○鹽一石五升零○醬五斗四升○藿三同四十八注之四立鏡城府飢民二千七百十一口折米六十八石一斗三升○設粥折米一石十二斗九升零○還脤民巡間救急折米十九石十三斗九升零○鹽一石二斗九升零○籗六同三十七注之六立富寧府飢民四百十三口折米九石十斗三升○設粥折米四斗八升零○還賑民巡間救急折米二十一石四斗三升○鹽二石七斗五升零茂山府飢民五百八十四口折米十三石十四斗六升○設粥折米六斗七升○還賑民巡間救急折米三石十斗七升零○鹽三斗六升零○籗二十八注之二五會寧府飢民一千四百十五口折米三千四石十斗七升○還賑民巡間救急折米七斗四升零○鹽一斗三升零○醬一石五升零○籗八同四注之三立鍾城府飢民六百八十二口折米十七石十四斗六升○設粥折米五斗九升零○還賑民巡間救急折米六石二升零○鹽一斗八升零○醬三斗三升零○籗一同十六注之四立穩城府飢民九百八十二口折米二十五石一斗八升○設粥折米五斗四升零○還賑民巡間救急折米十四石十二斗零○鹽二升零○醬一石二斗零慶源府飢民五百四十八口折米十三石七斗七升○還賑民巡間救急折米六石九斗八升○鹽一斗九升零○醬二升零○藿四注之慶興府飢民八百九十九口折米二十三石五斗二升○設粥折米七斗一升零○還賑民巡間救急折米十四石一斗三升零○鹽三斗三升零○醬二斗四升零城津鎭飢民三百八十九口折米九石十二斗七升○設粥折米二斗七升零○還賑石民巡問救急折米三石四斗二升零○鹽二斗三升零○醬一斗二升零○藿二十注之一立已上飢民一萬二千六百六十一口分給折米三百十四石十二斗八升設粥折米六石十二斗九升零還賑民巡間救急折米九十五石二斗四升零鹽五石十三斗七升零醬三石六斗三三升零藿二十二同二十注之六立又狀啓鍾城府使安廷玹牒呈內本府穀簿一一詳覈則應留折米一萬四千八百九十八石零內虛留二千三百六十九石零當該色吏處盤問則以爲庚子以後色吏與各倉監色等流來積逋及各人私貸云各別嚴督捧之意連加申飭而庚子以後府使請竝令攸司捧現告稟處該道伯李崇祜狀啓當初逋欠始自己亥而前後邑倅矇不覺察己亥府使任觀周庚子府使柳焵壬寅府使崔▣癸卯府使姜五成甲辰府使李昌漢丙午府使李鎭復罪狀令攸司御處時府使安廷玹諸吏作奸旣在未莅任之時其所摘發又在未磨勘之前合有參恕之端
정조 13년 · 강
命殺獄罪人金仲伊更爲稟處朴春根酌放
정조 13년 · 목
刑曹啓言羅州金仲伊獄事道臣起疑不無意見更爲嚴覈稟處之意請分付道臣敎以正犯仲伊干犯甫音金兩人之中爲首爲從之難卞誠如道狀曹啓而外此屍帳也檢狀也俱不成說痕損之尺寸參證之誰某初無歸一之事寧有如許獄體伊後屢次同惟所謂捧招無非前例板文書殺獄關係何等嚴重則檢覈推官等慢忽如此以此文案無以決定卿曹之不論檢推官之罪只請本道更査未知其爲當當該守令等從當勘處原獄嚴飭道伯使之別出意見更加究理指一狀聞後稟處又啓言臣待罪本道時已於任實朴春根獄行四檢兩推形症隨檢隨變證招愈久愈眩臣細叩檢官探採本邑略得獄情時値藏刑不得究竟今觀道啓儘有意見春根成獄一款似有原恕之道而獄事之迄未歸一由於行檢之疏虞而其中四檢之不得已被打懸錄不可不正犯懸錄實是前後所未有之葉四檢官金溝前縣監朴澈源令該府拿處從之敎以四檢而未成獄卽此已決疑獄況致命之由實因之證俱如是眩亂罪疑推輕不施於此獄而何正犯朴春根令該道酌放事分付
정조 13년 · 강
命尙州牧使具膺拿處
정조 13년 · 목
吏曹啓言尙州牧使具膺出牌催促則以爲非但爲私義所後親病苦重萬無時日內遠離之望云請令該府拿問處之允之
정조 13년 · 강
遺承旨諸受香所奉審摘奸
정조 13년 · 강
以鄭昌聖爲平安監司備薦也
정조 13년 · 목
以朴天行爲大司諫金致光吳鼎源爲正言徐美修爲副校理鄭東觀爲副修撰趙瑍爲知義禁韓光廸爲礪山府使沈興永接慰官單付敦寧參奉朴宗明昌陵參奉李學彬相換○黃海假都事任希厚以本道監司李敬倫卒逝馳啓敎曰黃海監司今日政差出侍下批明日辭朝○以李洪載爲黃海監司
정조 13년 · 목
敎曰昨日北關御史批旨承書多有誤處初不微稟輕先頒布當該承旨遞差
정조 13년 · 강
敍侍從堂上堂下違牌坐罷人
정조 13년 · 강
判府事金熤上箚引咎賜批
정조 13년 · 목
箚略曰操束掖隸以嚴宮府之禁卽聖上一初法令而提飭藥院俾杜其侵徵之弊又是前後申命則凡在藥院之任者孰不欽仰而法禁近漸解弛本院慢不檢飭至又有日前事而尤不勝駭歎臣之專管藥院已爲經歲之久矣以今以前此弊非一而一未覺察使若掩置致使譴責之典及於已遞之提擧何敢以職兼喉院諉罪於提擧而自幸其倖逭也哉伏乞重勘臣罪批以於卿何有所引萬萬過當卿其安心勿辭仍命遣史官傳諭
정조 13년 · 강
領敦寧洪樂性上箚引咎賜批
정조 13년 · 목
箚略曰伏見藥院前提調沈豐之罷職傳敎不勝悚蹙之至臣之前後待罪藥院日月最久而未能檢束院屬以致莫重法令不謹遵守若論其罪臣實爲首伏乞亟降威罰批以提調一人譴罷果甚大事原任兩大臣之後先箚引豈非意外卿須安心勿辭仍命遣史官傳諭
정조 13년 · 강
召見護軍李尙佐監察韓芷于誠正閣
정조 13년 · 강
命高陽郡軍額減除自均廳給代
정조 13년 · 목
備局啓言高陽郡疊役六百餘名就元軍總稍歇名色特幷減除不得不給代處商確給代後草記事命下矣依下敎以各其軍保中稍歇名色酌量除減而若其給代之資如總廳則以本廳所管餉穀加分耗報備局取用其餘軍門衙門以湖南休番木及嶺南射軍木稱數區劃請使之取用敎曰些少給代之各劃本營不若自給代衙門分給各營毋論木與錢穀自本司區劃仍令均廳給代
정조 13년 · 강
黃海監司李洪載陳疏辭職賜例批
정조 13년 · 강
命明日儒生入場時留門初更五點爲之
정조 13년 · 목
敎曰明日儒生八場由通化門弘化東西挾門宣仁門等各門分八留門亦當於初更五點爲之此皆爲諸生俾免紛雜之弊勢將露處經宿雨傘及煖飯之具毛具勿禁事令成均館知委諸生等處○政院啓言取考謁聖時日記則因本院啓辭試官亦爲隨駕而參祭儒生自集春門隨入矣今亦依此爲之乎敎以依例爲之
정조 13년 · 강
以金思穆爲兵曹參判口傳也
정조 13년 · 강
名見黃海監司李洪載于誠正閣
정조 13년 · 강
遞在外及未肅拜三司
정조 13년 · 목
政院啓言明日親臨放榜時兩司侍臣不可不備員除在外陳疏留院外執義李思祚請卽牌招敎以在外及未肅拜三司許遞前望單子入之待下批牌招備員進參司諫李思於獻納李周顯正言韓商新李顯道執義朴長卨掌令朴鎤權坪持平鄭晩錫李貞運校理韓用龜李埦副校理林道浩李太亨修撰李錫夏李敬五副修撰徐配修李魯述批下
정조 13년 · 강
正言吳鼎源陳疏賜批
정조 13년 · 목
疏略曰嗚呼自乙未十數載之間窮宙亘宇所無之劇逆大憝殆無歲而無式月而生殿下之於治逆每從寛仁按法行討之嚴有不足以懼亂賊而折奸萠由是而千變萬怪愈往愈極顧瞻他日宇案已結而一訊不加酌配遽降噫彼進熱劑之逆醫斷乳道之凶媪理無獨辦而訊問之請一味靳允時偉則不滿邦慶肆發凶言鐵案已成而尙遲天討蓋此四凶載籍以來所未有之劇賊也今若一行訊鞫則諸賊之凶謀卽當盡綻伏願三司諸請亟賜允從宇偉醫媪幷命拿鞫黨與窩窟一時誅討俾王法伸而輿情洩焉且臣於日前前應敎成德雨之疏竊不勝駭惋臣未敢作溯源之論而試就其疏中一二句語而陳之有曰禮遇之盛繼述之美噫嘻是何言也肅廟朝丙申尹宣擧父子處分卽金石之案日星之訓我聖上當御極之初値回甲之歲仰體勿撓之聖志亟施追奪之邦典此實我殿下繼述之美也及夫七年之後時當大霈許復舊爵者只以我聖上盛德洪量慮或追奪之爲過重是豈待之以儒賢而然哉先王朝處分旣如是嚴正而乃反曰禮遇我聖上處分又如是先明而乃反曰繼述敢以道德之云先正之稱肆然書之不少留難何其無嚴之甚也又曰一院額之或撤或復何足損益於先正噫院額之撤去卽先朝之處分而聖上之繼述也其言之悖慢無所顧忌一至此耶又曰伊時該曹固宜按例擧行一如前日向在丙申令下之日故禮判鄭尙渟奉承聖敎毀极撤額一依丙申丁酉年例稟旨擧行則今此該曹按例一如前日云者有若其撤不曾經稟而其復亦當循例應行者然跡近漫漶語涉玩弄不可尋常處之臣謂前應敎成德雨亟施判削之典斷不可已也顧今俗習骫骳含默成風惟此德雨之一疏關係何如而職在三司之列者側聽累日尙無一言臣竊爲之寒心也批以首陳懲討事勿煩附陳事如是起鬧極不可矣
정조 13년 · 강
承旨李時秀陳疏賜例批
정조 13년 · 목
疏略曰伏見正言吳鼎源到院疏有論先正臣文敬公尹宣擧父子院額事語多侵逼先正父子卽臣亡母之曾高祖也在臣私義有不可與聞其捧納短章徑出伏乞亟遞臣職
정조 13년 · 강
命壯勇營軍器監造人等別單壯聞
정조 13년 · 목
統制使李漢豊以壯勇營軍器畢造馳啓敎曰監蕫都廳以下幷爲區別具別單壯聞以爲論賞之地事回諭
정조 13년 · 강
放時囚具膺仍飭還官
정조 13년 · 목
敎曰時囚罪人具膺分揀放送旣曰有親病待其少間一兩日內下送後草記
정조 13년 · 강
御春塘臺行生進放榜仍爲齋宿
정조 13년 · 목
具翼善冠袞龍袍乘輿出協陽門由靑陽門詣春塘臺降輿陞座侍臣及四館先就拜位行禮生進放榜官以次唱名生進諸生分東西入庭行禮訖頒給白牌賜酒如例○承旨金載瓉啓言生進放榜時法醞床卓不卽待令紫門監官員所當重勘何以爲之乎敎以事過後拿處承旨李書九啓言今日各營門軍兵除出時標信宣傳官謂以駕前別抄未及除出旣納標信旋又請受故微稟仍授矣又來言別抄亦已除出而俄果誤認更爲請受云初不詳審有此更受之擧當該宣傳官所當重勘何以爲之乎敎以生疏所致從重推考○敎曰試官中衆所共知老病情勢外違牌勿爲呼望又敎曰殿座出牌之時徑歸私次事體所在極爲駭然讀券官洪秀輔罷職下義禁府推考
정조 13년 · 강
以李家煥爲承旨前望也
정조 13년 · 강
詣文廟行酌獻禮還御春塘臺設文武科文試官金熤吳載純李秉模李在簡鄭昌順徐有防沈頤之金憙申大升尹尙東鄭東浚沈煥之李敬一韓晩裕朴天衡金翊休李東郁柳焵李鼎運宋鍈韓用龜李敬五李埦李顯默李錫夏鄭東觀金祖淳李羲觀尹光顏韓光植武試官蔡濟恭李柱國趙心泰洪文泳李基成林道浩白東運
정조 13년 · 목
時至具遠遊冠絳紗袍乘輿承旨李時秀啓言今日擧動時待令炬火甚少以致屢煩提飭工曹郞廳所當重勘何以爲之乎敎以事過後拿處由集春門至文廟南神門外降輿乘輿詣下輦臺入幕次改具冕服乘輿至大聖殿東門外降輿入正門由東階詣版位行四拜禮宗親文武百官學生在位者皆四拜詣文宣王神位前三上香執爵獻爵奉香進圭都承旨金載瓉進巾受酒左承旨李時秀受巾酌酒右承旨徐鼎修沃水進爵左副承旨李書九承水奠爵右副承旨李家煥捧爐同副承旨南鶴聞次詣復聖公宗聖公述聖公亞聖公神位前上香獻爵竝如儀訖還詣版位行四拜禮宗親文武百官學生在位者皆四拜降東階出東門乘輿入幕次東從享奠酌官行副司直尹行元李敬一西從享奠酌官行副司直李祖承申耆東廡奠酌官副校理李太亨副司果鄭東觀金啓洛兵曹正郞李益運副校理林道浩修撰李錫夏副修撰李魯述副司果李顯默韓興裕兵曹正郞鄭來百副司果金煕朝徐有錬尹悌東尹光顏金鎔西廡奠酌官副司果沈興永徐美修閔昌爀李過濟校理李埦副司果尹之鉉持平李貞運軍資正朴聖泰兵曹正郞李羲觀副司果曺允遂朴宗正正言韓商新副司果朴宗謙韓致應權中憲守㒒五蕃秉燭前導敎以謁聖時親臨明倫堂或丕闡堂然後守㒒輩之古風例也而今雖不臨兩處汝巳年老自今以後謁聖之時無論臨與不臨依例古風可也仍命奏古風以扇一把幷香特賜又命度支米三石木十疋另爲題給敎曰今日謁聖時擧行守僕事知守僕等考例施賞改具遠遊冠絳紗袍乘輿至南神門外降輿乘輿入集春門詣春塘臺降輿入幄次天明具翼善冠袞龍袍陞座侍臣先就拜位行禮文武試官及儒生武士各就拜位行禮訖以天作高山爲賦題仍命應射人應射○左議政李性源啓言頃因前秋判所奏無論醫律譯以大典通編應講事出擧條知委矣譯學異於醫律必以方音翻解私自肄習然後始可應講而卷帙稍多日子且迫勢難及期翻出今式年則姑令以經國大典依前應講大典通編則自後式年應講以好請以此分付從之兵曹判書鄭好仁啓言試券畢考前伏承侍衛勿令出入之命故面面申飭矣五衛將李晦植任自出去極爲駭然爲先汰去請令該府拿問定罪從之○試射訖取柳載春等十八人收試券訖考券科次取申獻朝沈能迪李垿沈象奎李東冕韓翼鎭等六人以次召見敎曰鄕儒之咸造未有多於今番而參榜者只是高陽鄕儒一人旣與闕榜有異後庭試雖無可論三製隔日大比在卽趁今上京許令觀光日子進定已例亦多三日製進定於明日除非大輪次及親臨則節製例不得賜第明日當於春塘臺親臨試紙用大好紙事令入場諸生先爲知悉又敎曰其子參榜其父宜敍用前大司諫申應顯給牒敍用仍令該曹口傳付軍職使之參班○放榜時至具遠遊冠絳紗袍陞座宗親文武百官分東西入庭行禮訖文武放榜官以次唱名文武擧人分東西入庭行禮頒給紅牌賜花賜酒文武甲科人賜蓋文武擧人行禮先退仍命還宮時文武擧人分東西祗迎宗親文武百官陳賀如儀乘輿由靑陽門入協陽門還內
정조 13년 · 강
有政吏曹判書李▣進
정조 13년 · 목
以李祖承爲吏曹參議李聖圭爲大司憲申應顯爲大司諫李鎭邦爲興海郡守卞緯鎭爲懷仁縣監典籍申獻朝尙衣主簿柳載春單付幷文武科第一人也
정조 13년 · 강
司直金種秀疏辭兼帶賜批許之
정조 13년 · 목
疏略曰昨伏奉景慕宮提調之命都提調洪樂性卽臣之內兄伏乞亟命遞改焉
정조 13년 · 강
遣承旨詣宗廟永寧殿景慕宮奉審摘奸御春塘臺受文武擧人及生進謝恩仍設三日製試官李性源鄭昌順李秉模具庠金憙曺允大李勉兢沈煥之李泰永韓用龜李顯默李埦
정조 13년 · 목
具翼善冠袞龍袍乘輿出協陽門至宣仁門內命赴擧儒生由宣仁弘化東西挾門通化門俾從便入場文武擧人生進諸生謝恩人祗迎于弘化門內命分東西前詣由靑陽門詣春塘臺降輿陞座文武擧人及生進諸生分東西行禮賜酒如例文武擧人及生進以次召見各問姓名仍命生進諸生中如有赴試者須自此入場又命文科六人製進進退表申獻朝表曰螢窓攻業愧蔑需世之才龍墀唱名猥荷賜第之寵以子榮父感恩如天伏念臣以瑣瑣姿値明明運家聲多墜自媿爲子不肖庭訓每承粗知事君以正屬當禁苑試士之日仍荷甲科題名之恩玆蓋伏過主上殿下化洽菁莪道光奎壁闡明文治時躋儀鳳之休作育人才士有躍鱗之喜沈能迪表曰彤庭較藝愧蔑歌鹿之譽金榜掛名猥荷登龍之寵榮生黃甲色動靑衿伏念臣雕蟲小才拾螢末學被周庠作人之化夏禮春詩隨漢家貢士之班日次月講屬當尊萊之科幸占攀桂之榮玆蓋伏遇主上殿下化洽菁莪功著椷檏苼鏞賁治時躋三五之休奎璧增光士逢千一之運沈象奎表曰螢窓積學幾切壯行之忱龍墀唱名猥荷擢身之寵恩至渥也報無術焉伏念臣徒讀父書粗誦子傳韓昶之莫辨金根那免譏誚薛兒之不克負荷誠所戒懼屬當試士之辰幸占決科之喜玆蓋伏過主上殿下黼黻闡治奎璧增光著作育之聖功歌成椷檏際文明之休運頌溢菁莪李垿表曰螢窓做業愧蔑授簡之才鴈塔題名猥荷賜第之寵榮光至此報答何由伏念臣躬逢明時跡忝璿裔姿性魯莾幸際右文之治學術空疏安有華國之譽屬當春臺之試士倖致金榜之參名玆蓋伏過主上殿下膺千一期履九五位菁莪樂育深輪敎導一方椷檏作興遂推簡輪之典李東冕表曰金榜唱名自愧魯姿之鹵莾玉陛昵侍猥荷聖渥之降重榮已極予樂何加也伏念臣幸際鴻運得忝鷺班學問本疏豈意感科之參額姿質魯鈍益慚榮光之被身屬當試士之辰猥占決科之榮玆蓋伏遇主上殿下膺千一期履九五位化成作育時躋儀鳳之休運啓文明士多躍鱗之喜韓翼鎭表曰藝較荊闈愧乏上人之術身通桂籍猥忝中茅之恩技固無能恩實踰分伏念臣跈隨歌鹿才慚雕蟲蓬鄕十年幾作渡㶚之歎芸窓平日謾切登瀛之心幸當丹墀試士之辰獲遂黃甲題名之喜玆蓋伏遇主上殿下啓亨泰運闡文明治內府圖書何止六籍於漢殿黌堂笥笈殆邁三物於周庠○入幄次少選陞座兵曹判書鄭好仁啓言武科壯元今日人來者與昨日入來者容貌判異臣使之嚴査則馬夫舞童輩皆以爲容貌果然判異實非昨日之壯元云故又査於柳載春則代射不敢隱諱從實納招殿試代射已極可痛而渠敢居魁至於除職又敢登筵此實無前駭痛之事矣予曰不必以文蹟書出直自本曹勘處好矣試官及儒生各就拜位行禮訖以擬周周公謝於讌洛水之日尙父授几召公肆筵爲表題迎門笑語爲賦題懸題訖乘輿過試所命承旨諭以毋論京鄕賦表中從願製進券頭各書京鄕字出靑陽門至通化門內命門外儒生如有不得入來者使之許入場中入協陽門還內行科次于煕政堂性源等曰卽者在承旨來示一試券其祕封卽星州金俊儉書御題而不作本文其字字句句莫非至凶慘之言而或變換其聲音或添刪其偏傍可知其情節之叵測臣等毛骨驚寒此豈如渠愚蠢輩所可獨辦哉譸張必有其人不可不急速發捕嚴覈得情矣予曰此不過愚蠢不解文以致胡辭亂說者也今若直斷爲凶言則不幾近於橫擔耶大抵其文意如是看則如是如彼看則如彼惟在看得之如何耳卿等更思之性源等齊奏曰許多悖說姑無論只見臣謹當之下短句已露其情節日勢漸晩有失捕之慮亟賜處分予曰鄕儒安知表格式乎此特蠢蠢故然耳然亦不可不懲治故俄以停擧爲敎何必如是張大徒損體貌乎性源等齊奏曰周公告武王之說初不襯當於題意而全篇排布極爲巧密決非不解文字者所爲也渠亦自知其爲凶言故字形不爲正書變換添刪敢作疑眩之計豈可不嚴覈乎予曰卿等如是固執第令大司成出往泮中先爲搜問也性源等曰此不可只委泮長左右捕將竝令入侍何如予曰此則張大捕將中家近者誰也性源曰總使之家似近矣命趙心泰入侍知委大司成沈煥之回奏曰搜問泮中則果有金俊儉爲名漢已告歸於渠之泮村云槪聞泮人言俊儉與文科直赴金翰東相親與之留接亦給書手云矣性源等請先捕翰東予曰次第間事耳○敎曰三日製表京儒居首幼學尹命烈賦鄕儒居首幼學任㸁竝直赴殿試表之次進士權襈賦之次生員朴宗福竝直赴會試表之次生員沈鳳錫賦之次幼學尹䄷進士鄭文始幼學金魯敬李鼎牧崔致昊各給二分表次上幼學柳仁根進士李載源幼學李明淵嚴師穆權燁進士李壽普幼學宋象純賦次上幼學朴思審李馨升朴聖泓金國煥紙筆墨考例施賞
정조 13년 · 강
命試官洪秀輔罷拿分揀
정조 13년 · 강
右議政蔡濟恭上箚賜批
정조 13년 · 목
箚略曰伏聞謁聖武科壯元以代射現露於今日親臨之時出付本兵已盡輸款云臣受命主試泛忽昏謬之罪無所逃矣噫渠爲壯頭職付東班而一宿之間偃然換面敢登天陛其罪不可比同於尋常作奸之類符同兩漢亟命有司三次嚴刑後絕島充軍仍治臣矇未覺察之罪焉批以武科壯元事因兵判筵奏許令照法勘處卿於昨日雖以命官進參豈如是過引乎卿須安心視事所請勘罪事依施仍命遣史官傳諭
정조 13년 · 강
知敦寧宋載經以情病及無敦寧陳疏乞遞賜例批
정조 13년 · 강
召見大臣備堂及三日製入格儒生于誠正閣
정조 13년 · 목
敎曰今日本司坐起爲之云仍以次對來會○命表賦入格居首以下以次進前各問姓名仍命表居首尹命烈製進進退表賦居首任㸁製進進退賦命烈不能製進而㸁以五句書納○左議政李性源啓言三日製之進設以賦表各取京鄕者亶出於慰悅多士之聖意臣承命考試而所取表賦居首人今於進退應製時表則一字不出口賦亦五句不成說如此之人皆置前列考試不審之罪臣方自引而科試至嚴表賦居首人不可不幷爲拔去矣禮曹判書鄭昌順曰全一榜幷爲拔去斷不可已矣右議政蔡濟恭曰先朝專尙寛大而至於科榜或以不通於講席或以茫昧於試券雖在放榜之後亦多拔去蓋試法至嚴故也見今直赴二人命以應製而一則崇朝之頃一句寫不得一則五句之中語不可了者亦有數處恐不可不拔去矣敎以居首人擧措雖難免露拙拔去一款豈待卿等之言乎如是靳惜者無他年前罷乙未榜之後無論本犯之如何常以爲▣▣凡係當削當拔之類未嘗不趑趄持難而今日事科場至嚴無以撓屈依爲之濟恭曰直赴殿試二人旣皆拔去則其次之或會試或給分不成科榜體叚一倂施之以賞格似好矣敎以次上諸生旣受賞則三下以下之降付賞秩無妨依爲之濟恭曰直赴二人拔去其次旣皆考例施賞則昨日試場不過爲泮試勸課之科矣敎以若此則三日製當更設明日通方外旣欲賜第則亦當親臨以此分付紙品亦以大好紙爲之○承旨李時秀啓言校理李埦奏對之語全昧事體請推考敎以生疏所致勿推諸臣退出少頃命左右相更爲入侍性源啓言今此金俊儉試券題則書御題而以他題請表製呈者不但請謝之題體格自別字句之間偏傍訛誤文理則艱晦旨意則駭怪聞其事實則盜用其高祖重南之殿試科作其題乃召公請不作無益害有益也以謝題而擅呈請表以裔孫而盜用祖券者旣悖試規亦關倫理決不可尋常處之請移送秋曹幷其所納試券下送于本道監營令道臣詳査嚴刑遠配敎以朝筵亦有下敎聞果然矣渠雖不足責科場至嚴令道伯嚴刑一次逐送本土
정조 13년 · 강
特施總戎使趙心泰不敍之典
정조 13년 · 목
敎曰武將處義不惟自異職非正卿身兼捕將今日次對不參已極駭然且以本司坐起口之無難懸病曾聞籌坐之武將懸病大臣切禁亦必請罪此亦不易之常規而旣非篤老之人亦無共知之病則敢以病之一字書入由前由後不可以事過而置之若此不已古例漸至掃地武將將爲驕將而新叨若此稍久何言總戎使趙心泰亟施不敍之典以懲學文之弊以寓存羊之音○因總戎使兼察啓辭敎以守禦使兼察兼佩牌招聽傳敎
정조 13년 · 강
大司諫申應顯陳疏辭職賜批許遞
정조 13년 · 목
疏略曰伏念臣孼自已作罪陷罔赦七年杜門自分爲聖世之棄物不意賤息猥忝甲科乃聖上仍其子而念其父特推記簪之恩遂降滌瑕之命旣收而敍之復界以宿趼走伏丹墀之下粗伸叩謝之沈惟有感淚之如泉噫人臣之受恩於君上者孰不欲圖報其萬一而惟以知無不言懷無所隱禍福利害無所顧慮然後方可爲人臣之盡節也臣之平日愚見本自如此故前後臺職有所論列者率皆衝口而發竊自以爲不喪其所守而卒乃愚暗儱何無知妄作自陷於大戾倘非我聖上至仁至明臣何能得保軀命於今日哉古人有言曰折肱而後能知爲毉爇鬚而後乃知秉燭今臣肱已折矣鬚亦爇矣從今以往庶可以稍知涉世之方行身之術可幸無罪而所自悼傷者荐罹▣戚精力都亡雖欲陳力就列奔走效勞而亦無奈何伏乞亟賜鞶禠批以宜令一伸本職許遞
정조 13년 · 강
以朴天衡爲大司諫李太亨爲獻納前望也
정조 13년 · 목
政院以文武科覆試一二所監試官無以備員受點啓敎以在外人員許遞與未差之代前望單子入之待下批與只推諸臺牌招以爲備員受點之地未署經臺諫除署經行公一體牌招察任因監試官望敎以違牌人許遞前望入之大司憲尹尙東持平韓用龜批下
정조 13년 · 강
命吏曹參議李祖承改差
정조 13년 · 목
因祖承牌招啓辭敎曰明知其無情事實之相左亦已洞悉而所謂熟諳院務者烏可免不飭下吏之罪乎不見信於僚員之罪乎四承宣中獨於李在學深誅之者此也至於李祖承事子果見瞞矣素稱醇謹之人擧措如是回互再昨政望之點下出於不得已也蓋於首末望無可點者故耳循例牌招非所可論本職改差使之息愆縮伏更無敢干科
정조 13년 · 강
命長溪君洛豊君及故直提學沈念祖家遣官致祭
정조 13년 · 목
敎曰儒川議藥之功豈可不追念長溪之效勞王事旣多況其夫人兩朝嘉禮亦有效勞洛豊之效勞亦然今其孫登第宜有記舊之擧唱第日已有下敎遣官致祭又敎曰其子登第殊庸愴想故直提學沈念祖家遣官致祭
정조 13년 · 강
以李漢豊爲總戎使備薦也李漢泰爲左邊捕盜大將口傳也
정조 13년 · 강
命三次嚴刑罪人待考訊限滿次次準次著爲式
정조 13년 · 목
秋曹啓言謁聖武科代射罪人李敏沃椒島鎭借射罪人柳載春白翎鎭幷充軍而準三次嚴刑後卽爲押送敎以待考訊限滿次次準次後發配此後如有準三次之類依此定式施行仍以此意分付諸道亦爲定式
정조 13년 · 강
承旨李家煥陳疏辭職賜例批
정조 13년 · 목
疏略曰以臣之愚昧蔑識猥被聖明之知過前後叨濫莫非有隕自天況西州特界聖意有在而旣無一分報答之效反有觸事僨誤之跡聖度㴠容雖以襲謬爲敎而謬之一字在他人猶不敢襲況臣受知何如叨恩何如而不能隨事殫竭銳意矯革乃反苟然仍襲則論其辜負寧有可恕之道哉淸朝華班當用潔已守貞之人而臣之身已污矣臣之名已黷矣榮途一步決無冒沒隨逐之望伏願亟鐫臣所帶之職仍令有司勿復檢擬
정조 13년 · 강
副修撰李魯述陳疏引義尾附討逆賜例批
정조 13년 · 강
御春塘臺更設三日製試官蔡濟恭徐有隣李在簡沈頤之兪恒柱尹尙東金光點朴宗岳韓晩裕李魯述徐配修尹光顏
정조 13년 · 목
具翼善冠袞龍袍乘輿出協陽門由靑陽門詣春塘臺降輿陞座都承旨金載瓉啓言殿座已久之後諸生尙不多聚以致設場之過時遲滯本館之不能一一知委卽此可知請當該泮堂推考下吏令攸司科治從之敎以昨日同成均旣承筵敎擧行如是稽滯推考傳旨以館堂捧入左承旨李時秀啓言新除授左捕將李漢泰受由在外云他大將兼察何以爲之乎敎以許遞前望單子入之待下批牌招吏曹判書李▣啓言向來直講崔大奎有先汰後拿之命其代以本館自辟望入啓受點矣追後聞之則崔大奎汰去有分揀之命而喉院初不頒布於朝紙金吾亦不往復於臣曹本館又不推去原望故致此做錯臣則惶恐待罪而原望筒請勿施敎以卿則勿待罪當該承旨館堂從重推考禁府之不卽移關大是不察當該堂上遞差兵曹判書鄭好仁啓言標信祗受不宜遲緩而今日祗受最後於入直禁軍將處至使禁軍侍衛或先於駕前或後於駕後極爲駭然當該標信宣傳官請拿問處之敎以事勢似然宣傳官則分揀標信祗受設或後時落留駕後無所不可則許多禁旅之衝過衛外所見極爲駭然身爲別將常時若有節制寧有是也大抵難化者氣質如此當該別將不可以試所進去寛恕爲先汰去令該府拿問重勘其委折捧口招以聞又啓言標信祗受雖或差晩不善檢飭使禁軍侍衛不成隊列事極駭然當該兼別將下至健請汰去從之試官及儒生各就位行禮訖以擬唐群臣賀幸䧒西故宅宴群臣賦詩被之管絃命曰功成慶善樂使童子八佾爲九成之舞與破陣舞偕奏於庭爲表題敎曰雖以嚴科場之意表賦居首人許令拔去而表魁露拙誠無奈而賦魁之只呈五句旣因下敎至於句作之未暢不但與未成篇有異昨以區別分揀之意已有示意於大臣者賦壯元任㸁拔去分揀然則賦三下付會試給分亦在仍舊貫中以此分付仍以賦魁旣不拔去則毋論京鄕只可取表知悉製進之意曉諭諸生兼輿至靑陽門儒生之追到者聚立門外命許入場仍命通化弘化宣仁門外如有儒生之不入者亦許竝入由協陽門還內行科次于誠正閣右議政蔡濟恭啓言朝者小報中有知事李柱國等疏槪故意以爲與趙心泰聯名俄伏見正書朝報則李基成白東運亦與聯錄基成輩雖有溺職之事惟當縮伏俟勘安敢自列如三司處義然哉基成東運施以罷職之典疏首李柱國之使之聯銜不無所先推考警責政院之不能釐整正書朝報亦不可無飭請當該承旨從重推考從之敎以李基成白東運先罷後拿科次訖敎曰居首三上一生員安廷善直赴殿試之次三上幼學李鈺直赴會試之次三中生員金處巖金魯敬各紛二分之次三下進士沈厚鎭閔致孝李興慶幼學李得養進士朴長鉉幼學趙得永草三下幼學金處俊朴大奎鄭時綏金洪道李度英咸增文各給一分次上幼學宋翼亨權徹紙筆墨考例施賞
정조 13년 · 강
行式年文武科覆試文一所試官吳載純李得臣李亨元金翊休李鼎運徐美修沈鏶文二所試官李文源蔡弘履柳誼李敬一李義綱安策鄭觀輝武一所試官李秉鼎徐有大李明運朴聖泰金得海尹弘儉武二所試官閔鍾顯趙心泰李文德任嵂李益運李近冑朴光進
정조 13년 · 목
以曺允大爲吏曹參議李東稷鄭致淳爲校理尹羽烈爲副校理
정조 13년 · 강
以申應周爲統制使備薦也
정조 13년 · 목
敎曰將臣受符體重重務不宜許久委屬新除總帥交龜然後可以上來統制使使之不多日內辭朝
정조 13년 · 강
重推承旨李時秀汰注書金孝建
정조 13년 · 목
敎曰昨日兼總戎使牌招時牌面則以兼守禦使書之口傳則以試官言之以致無端違牌云該房承旨從重推考專由於常時不能檢飭當該實注書汰去
정조 13년 · 강
命承旨南鶴聞拿處
정조 13년 · 목
以李基成白東運疏槪出朝報故也
정조 13년 · 강
以趙▣德爲承旨前望也
정조 13년 · 목
箚略曰臣考試無狀所取二人乃於前席應試之時或不成一字或僅具五句表則元無可論賦亦全不成說臣登筵目覩慙惶自引之不睱何敢攙論及他而科規至嚴不得不竝請拔去倖占者旣拔原榜誤取者當獲何罪況連日親試仰貽勞動此尤臣之罪也臣於治箚將上之際伏見傳旨下者以總帥之不參籌坐有不敍之命武將懸病相臣請罪乃古規而緣臣無似不能蕫飭此又臣不職之一端也伏乞亟降威罰以重試體以肅朝綱批以所引兩件事過矣卿其安心視事仍命遣史官傳諭
정조 13년 · 강
咸鏡監司李崇祜以南關分賑飢口穀數馳聞